S-316/2008

Ár 2008, miðvikudaginn 9. apríl, er dómþing Héraðsdóms Reykjavíkur háð í Dómhúsinu við Lækjartorg af J-kk-þgf J-kk-þgf héraðsdómara og dómur kveðinn upp í málinu nr. S-316/2008: Ákæruvaldið gegn Á-kk-þgf H-kk-þgf R-kk-þgf, sem dómtekið var 3. sama mánaðar sem játningarmál samkvæmt 125. gr. laga nr. 19/1991 um meðferð opinberra mála.

I.

Lögreglustjórinn á höfuðborgarsvæðinu höfðaði málið með ákæru útgefinni 4. mars 2008 á hendur ákærða, Á-kk-þgf H-kk-þgf R-kk-þgf, kt. 000000-0000, Engihjalla 19, Kópavogi, til refsingar, sem hér segir:

1. Fyrir brot á 2. mgr. 37. gr., sbr. 1. mgr. 100. gr. umferðarlaga nr. 50/1987, með því að hafa, þriðjudaginn 29. ágúst 2006, ekið bifreiðinni ZU-457 með 137 km/klst. austur Reykjanesbraut, á vegarkafla um Strandarheiði, þar sem leyfður hámarkshraði var 90 km/klst.

2. Fyrir fjársvik samkvæmt 248. gr. almennra hegningarlaga nr. 19/1940, með því að hafa tvívegis, annars vegar fimmtudaginn 8. mars og hins vegar föstudaginn 9. mars 2007, framvísað án heimildar viðskiptakorti Véla- og skipaþjónustunar Framtaks ehf. við eldsneytiskaup á bensínstöð ESSO í Reykjanesi við Ísafjarðardjúp og þannig látið skuldfæra á viðskiptareikning félagsins samtals 13.642 krónur, svo sem nánar er lýst í ákæru.

3. Fyrir brot á a. og c. lið 2. mgr. 30. gr., sbr. 1. mgr. 36. gr. vopnalaga nr. 16/1998, með því að hafa, aðfaranótt mánudagsins 27. ágúst 2007, haft í vörslum sínum veiðihníf með 14 sm. löngu blaði og felukylfu, en vopnin fann lögregla við leit í bifreið ákærða JZG96. Er krafist upptöku á vopnunum, sbr. 1. mgr. 37. gr. téðra laga.

Véla- og skipaþjónustan Framtak ehf., Vesturhrauni 1, Garðabæ, krefst þess að ákærði verði jafnframt dæmdur til greiðslu 48.641 krónu skaðabóta, með vöxtum samkvæmt 8. gr. laga nr. 38/2001 um vexti og verðtryggingu frá tjónsdegi, en síðan dráttarvöxtum samkvæmt 9. gr., sbr. 1. mgr. 6. gr. laganna til greiðsludags.

II.

Með hliðsjón af skýlausri játningu ákærða fyrir dómi, sem samrýmist rannsóknargögnum málsins, er sannað að ákærði hafi gerst sekur um þá háttsemi, sem honum er gefin að sök í 1. og 2. tölulið ákæru og þar þykir rétt færð til refsiákvæða.

Ákærði hefur fyrir dómi játað að hafa haft í sínum vörslum veiðihníf með 14 sm. löngu blaði og felukylfu úr stáli, sem fellur inn í skaftið og er útdraganleg, en lögregla fann umrædd tæki í hólfi í ökumannshurð bifreiðar ákærða, laust eftir kl. 05 um nótt í Reykjavík. Ákærði krefst engu síður sýknu af nefndum ákærulið og teflir því fram að hnífurinn sé tæki, sem hann noti við silungsveiðar og kylfan sé eftirlíking, sem hann hafi keypt á Spáni. Ákvæði vopnalaga taki því ekki til áhaldanna.

Samkvæmt a. og c. liðum 2. mgr. 30. gr. vopnalaga er bannað að hafa í vörslum bitvopn með lengra blaði en 12 cm., enda sé það ekki ætlað til notkunar við heimilishald eða atvinnu, sbr. a. liður og felukylfu eða aðrar kylfur, sem ekki eru ætlaðar til íþróttaiðkunar, sbr. c. liður. Er engum vafa undirorpið að vörslur ákærða á umræddri kylfu brutu gegn skýru ákvæði c. liðar 2. mgr. 30. gr., sem túlka ber með hliðsjón af 1. mgr. 1. gr. laganna. Þegar litið er til fundarstaðar veiðihnífsins, í bifreið ákærða, síðla nætur, er einnig ljóst að hann braut gegn a. lið 2. mgr. 30. gr., sbr. 1. mgr. 1. gr. Er ákærði þannig sannur að sök samkvæmt 3. tölulið ákæru. Ber því til samræmis að refsa honum á grundvelli 1. mgr. 36. gr. vopnlaga og gera vopnin upptæk, sbr. 1. mgr. 37. gr. laganna.

III.

Ákærði er 24 ára. Samkvæmt sakavottorði hefur hann fjórum sinnum áður hlotið refsingu, þar af tvívegis eftir 18 ára aldur, síðast 7. nóvember 2005 þá er honum var gerð sekt fyrir umferðarlaga- og fíkniefnalagabrot. Með hliðsjón af greindum sakaferli og reglum 77. gr. almennra hegningarlaga þykir refsing nú hæfilega ákveðin fangelsi í einn mánuð og 60.000 króna sekt til ríkissjóðs. Breytir engu í því sambandi þótt sækjandi og verjandi hafi verið sammála um að láta fangelsisrefsinguna eina duga, við reifun málsins samkvæmt 125. gr. laga um meðferð opinberra mála, enda er dómari óbundinn af slíkum yfirlýsingum, sbr. 2. mgr. 117. gr. laganna. Eftir atvikum þykir mega skilorðsbinda fangelsisrefsinguna, eins og nánar greinir í dómsorði, en greiði ákærði ekki fésektina innan fjögurra vikna frá dómsbirtingu skal koma hennar í stað fangelsi í sex daga.

Ákærði hefur samþykkt að greiða Véla- og skipaþjónustunni Framtaki 13.642 krónur í skaðabætur vegna fjársvikanna samkvæmt 2. tölulið ákæru. Með hliðsjón af því og vísan til 2. mgr. 172. gr. laga um meðferð opinberra mála ber að dæma ákærða til að greiða þá fjárhæð, með vöxtum eins og greinir í dómsorði, en krafan var birt ákærða á þingfestingardegi 3. apríl síðastliðinn.

Samkvæmt 1. mgr. 165. gr. laga um meðferð opinberra mála ber loks að dæma ákærða til að greiða þóknun H-kk-ef I-kk-ef hæstaréttarlögmanns vegna verjandastarfa hjá lögreglu og fyrir dómi. Með hliðsjón af eðli og umfangi máls og að teknu tilliti til fjölda mætinga þykir umrædd þóknun hæfilega ákveðin 98.853 krónur, að meðtöldum virðisaukaskatti.

E-kvk-nf S. S-kvk-nf fulltrúi lögreglustjóra sótti málið af hálfu ákæruvaldsins.

DÓMSORÐ:

Ákærði, Á-kk-nf H-kk-nf R-kk-nf, sæti fangelsi einn mánuð, en fresta skal fullnustu refsingarinnar og hún niður falla að liðnum tveimur árum frá dómsbirtingu haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 60.000 króna sekt í ríkissjóð innan fjögurra vikna frá dómsbirtingu, en sæti ella fangelsi í sex daga.

Ákærði sæti upptöku á veiðihnífi og kylfu, sem lögregla haldlagði 27. ágúst 2007.

Ákærði greiði Véla- og skipaþjónustunni Framtaki ehf. 13.642 krónur með vöxtum samkvæmt 1. mgr. 8. gr. laga nr. 38/2001 um vexti og verðtryggingu, af krónum 9.842 frá 8.-9. mars 2007, en af krónum 13.642 frá þeim degi til 3. maí 2008, en síðan með dráttarvöxtum samkvæmt 9. gr. sömu laga til greiðsludags.

Ákærði greiði 98.853 króna þóknun H-kk-ef I-kk-ef hæstaréttarlögmanns.

J-kk-nf J-kk-nf